32006R1029
L 186/6
JURNALUL OFÍCIAL AL UNIUNII EUROPENE
REGULAMENTUL (CE) NR. 1029/2006 AL CONSILIULUI
din 19 iunie 2006
de modificare a Regulamentului (CEE) nr. 1906/90 privind unele standarde de comercializare a cărnii de pasăre
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2777/75 al Consiliului din 29 octombrie 1975 privind organizarea comună a piețelor în sectorul cărnii de pasăre (1), în special articolul 2 alineatul (2),
având în vedere propunerea Comisiei,
întrucât:
(1)
Începând cu 1 ianuarie 2006, Directiva 71/118/CEE a Consiliului din 15 februarie 1971 privind problemele de sănătate care afectează comerțul cu carne proaspătă de pasăre (2) a fost abrogată prin Directiva 2004/41/CE a Parlamentului European și a Consiliului (3) și înlocuită cu Regulamentul (CE) nr. 852/2004 al Parlamentului European și al Consiliului din 29 aprilie 2004 privind igiena produselor alimentare (4) și cu Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (5).
(2)
Directiva 79/112/CEE a Consiliului din 18 decembrie 1978 privind apropierea legislațiilor din statele membre referitoare la etichetarea și prezentarea alimentelor destinate consumatorului final, precum și la publicitatea acestora (6) a fost abrogată și înlocuită de Directiva 2000/13/CE a Parlamentului European și a Consiliului din 20 martie 2000 privind apropierea legislațiilor statelor membre referitoare la etichetarea și prezentarea produselor alimentare, precum și la publicitatea acestora (7).
(3)
Regulamentul (CEE) nr. 1906/90 al Consiliului (8) conține mai multe trimiteri la Directiva 71/118/CEE și la Directiva 79/112/CEE. Din considerente ce vizează claritatea, aceste trimiteri ar trebui adaptate. De asemenea, ar trebui adaptată definiția termenului „carcasă”, în funcție de secțiunea II capitolul IV punctul 7 litera (c) din anexa III la Regulamentul (CE) nr. 853/2004.
(4)
Articolul 1 alineatul (3) a doua liniuță din Regulamentul (CEE) nr. 1906/90 exclude din sfera de aplicare a regulamentului respectiv tipul de vânzări menționat la capitolul II articolul 3 punctul II din Directiva 71/118/CEE. Această ultimă dispoziție privește o derogare facultativă pentru statele membre privind excluderea producției la scară redusă, sub 10 000 de păsări. Cu toate că regulamentele (CE) nr. 852/2004 și (CE) nr. 853/2004 prevăd o derogare, care nu este nici facultativă, nici limitată la un anumit număr de păsări, Regulamentul (CEE) nr. 1906/90 ar trebui să prevadă o derogare facultativă de tipul celei prevăzute la articolul 3 punctul II din Directiva 71/118/CEE.
(5)
Articolul 6 din Regulamentul (CEE) nr. 1906/90 conține o trimitere la Directiva 80/879/CEE a Comisiei din 3 septembrie 1980 privind marcarea de sănătate a ambalajelor mari de carne proaspătă de pasăre (9). Această directivă a fost abrogată prin Directiva 92/116/CEE a Consiliului din 17 decembrie 1992 de modificare și actualizare a Directivei 71/118/CEE privind problemele de sănătate care afectează comerțul cu carne proaspătă de pasăre (10). Trimiterea respectivă este inutilă și ar trebui eliminată.
(6)
Prin urmare, Regulamentul (CEE) nr. 1906/90 ar trebui modificat în consecință,
ADOPTĂ PREZENTUL REGULAMENT:
Articolul 1
Regulamentul (CEE) nr. 1906/90 se modifică după cum urmează:
1.
Articolul 1 se modifică după cum urmează:
(a)
alineatul (3) se înlocuiește cu următorul text:
„(3) Prezentul regulament nu se aplică la
(a)
carnea de pasăre pentru exportul în afara Comunității;
(b)
păsările care urmează să fie eviscerate, menționate de Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (11).
(b)
se inserează următorul alineat:
„(3a) Statele membre pot deroga de la cerințele din prezentul regulament în cazurile de aprovizionare directă cu mici cantități de carne de pasăre, după cum se face referire la articolul 1 alineatul (3) litera (d) din Regulamentul (CE) nr. 853/2004, de către un producător a cărui producție anuală este mai mică de 10 000 de păsări.”
2.
Articolul 2 se modifică după cum urmează:
(a)
punctul 2 se înlocuiește cu următorul text:
„2.
«carcasă»: corpul întreg al unei păsări din speciile menționate la articolul 1 alineatul (1) după sângerare, jumulire și eviscerare; cu toate acestea, îndepărtarea rinichilor este facultativă; o carcasă eviscerată poate fi prezentată spre vânzare cu sau fără organe comestibile, și anume inimă, ficat, pipotă și gât, introduse în cavitatea abdominală;”;
(b)
punctul 4 se înlocuiește cu următorul text:
„4.
«carne de pasăre preambalată»: carnea de pasăre prezentată în conformitate cu condițiile prevăzute la articolul 1 alineatul (3) litera (b) din Directiva 2000/13/CE a Parlamentului European și a Consiliului din 20 martie 2000 privind apropierea legislațiilor statelor membre referitoare la etichetarea și prezentarea alimentelor, precum și la publicitatea acestora (12).
3.
La articolul 4, cuvintele introductive se înlocuiesc cu următorul text:
„Pe lângă normele naționale adoptate în conformitate cu Directiva 2000/13/CE, următoarele indicații suplimentare trebuie să figureze în documentele comerciale însoțitoare, în sensul articolului 13 alineatul (1) litera (b) din directiva respectivă:”.
4.
Articolul 5 se modifică după cum urmează:
(a)
la alineatul (1), „Directiva 79/112/CEE” se înlocuiește cu „Directiva 2000/13/CE”;
(b)
alineatul (2) se înlocuiește cu următorul text:
„(2) În cazul cărnii proaspete de pasăre, data valabilității minime se înlocuiește cu «data limită de consum», în conformitate cu articolul 10 din Directiva 2000/13/CE.”;
(c)
la alineatul (3), litera (d) se înlocuiește cu următorul text:
„(d)
numărul de înregistrare al abatorului sau al secției de tranșare respective, în conformitate cu articolul 4 din Regulamentul (CE) nr. 853/2004, cu excepția cazurilor în care tranșarea și dezosarea au loc la punctul de vânzare, în conformitate cu articolul 4 alineatul (2) litera (d) din regulamentul respectiv”;
(d)
alineatele (4) și (5) se înlocuiesc cu următorul text:
„(4) În cazul în care carnea de pasăre este oferită spre vânzare fără preambalare, cu excepția situațiilor în care tranșarea și dezosarea au loc la punctul de vânzare, în conformitate cu articolul 4 alineatul (2) litera (d) din Regulamentul (CE) nr. 853/2004, cu condiția ca tranșarea și dezosarea să se efectueze la cererea și în prezența consumatorului, articolul 14 din Directiva 2000/13/CE se aplică indicațiilor menționate la alineatul (3).
(5) Normele detaliate privind denumirea vânzării în sensul articolului 3 alineatul (1) punctul 1 din Directiva 2000/13/CE pot fi stabilite în conformitate cu procedura menționată la articolul 17 din Regulamentul (CEE) nr. 2777/75.”
5.
Articolul 6 se înlocuiește cu următorul text:
„Articolul 6
Prin derogare de la articolele 3, 4 și 5, nu este necesară clasificarea cărnii de pasăre sau indicarea datelor suplimentare menționate la articolele respective în cazul livrărilor către secțiile de tranșare sau prelucrare.”
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 19 iunie 2006.